text: Borgmester siger nej til at rive ghetto ned
  02 januar 2018 kl. 15.16
  Statsminister Lars Løkke Rasmussen vil rive ghettoer ned og genhuse beboerne. I Esbjerg Kommune mener borgmesteren ikke, det er løsningen. 
  - Vi skal sætte et nyt mål om at afvikle ghettoerne helt. Nogle steder ved at bryde betonen op, rive bygninger ned, sprede indbyggerne og genhuse dem i forskellige områder. Andre steder ved at tage en klar styring af, hvem der flytter ind.
  DISSE SYD- OG SØNDERJYSKE BOLIGOMRÅDER ER PÅ GHETTOLISTEN 
  Nørager/Søstjernevej i SønderborgStengårdsvej i EsbjergKorskærparken i FredericiaSundparken i HorsensMunkebo i KoldingSkovvejen/Skovparken i KoldingFinlandsparken i Vejle
  Sådan sagde statsminister Lars Løkke Rasmussen (V) i sin nytårstale. I TV SYDs område er der syv boligområder på ghettolisten. Det er blandt andet dem, statsministeren vil afvikle.
  Et af boligområderne på ghettolisten er Stengårdsvej i Esbjerg. Her mener borgmester Jesper Frost Rasmussen (V) ikke, at løsningen er at rive bygningerne i ghettoområdet ned. 
  - Jeg er helt enig med Lars Løkke Rasmussen i, at vi skal have afviklet ghettoerne og have nedbrudt de områder, der er på ghettolisten. I Esbjerg tror jeg dog ikke, løsningen er at fjerne betonen, som han lagde op til, siger Jesper Frost Rasmussen til TV SYD.
  Jesper Frost Rasmussen vil i stedet arbejde på at gøre ghettoområdet mere attraktivt for andre borgere end dem, der bor der i dag.  
  - Jeg tror løsningen er, at vi skal have nogle blandede kvarterer. I Esbjeg får vi skabt dem ved at investere i området og få lavet nogle attraktive lejligheder, så flere vil flytte ind i området. 
  Siden den første ghettoliste kom frem i 2010 har fire områder i Syd- og Sønderjylland konstant været på listen. Det er områderne Korskærparken i Fredericia, Stengårdsvej i Esbjerg, Sundparken i Horsens og Skovparken i Kolding.
  
  